钦定古今图书集成/明伦汇编/氏族典/第104卷 > 《廖用贤尚友录》 > 柴克宏
## 钦定古今图书集成/明伦汇编/氏族典/第104卷 > 《廖用贤尚友录》 > 柴克宏

按《十国春秋》，南唐柴克宏，吴功臣再用子也。以父荫
为郎将，迁宜州巡检使，改泗州刺史。罢归，为龙武军
都虞候。克宏好施予，不事产业，故家常穷空。然性豪
举博奕纵酒自若也。时元宗自谓唐后，欲规取中原，
复旧业，群臣多为大言，以迎合主意。克宏虽职当偏
裨，未尝一语及军旅，人亦不以为知兵。久之，出为抚
州刺史。会淮南交兵，吴越伺间侵常州，克宏请效死
行陈元宗嘉其志，授右卫将军，救常州。时精兵悉在
江北，克宏所将裁赢卒数千，枢密副使李征古给戈
甲，皆朽钝。克宏入白征古曰：“卒已非素练，得器械坚
利犹可用，奈何所给乃此等？”征古素轻其为人，嫚骂
之，见者皆忿，克宏怡然不为动。至润州，征古终不快，
奏召克宏归，以神武卫统军朱匡业代之。燕王弘冀
独争克宏可任，卒遣行。克宏至常州，征古犹驰使趣
其归，克宏按剑起曰：“吾刻日破敌，尔何为者？必钱氏
奸人也。”命斩之。使者告以受李枢密命来，克宏曰：“军容在我，李枢密来，吾亦斩之。”遂斩使者以徇。及战，冲
突吴、越兵，大破之，俘馘甚众。元宗拜克宏奉化军节
度使，复上疏请援寿春，行至泰兴，发疡，数日卒。谥曰
“威烈。”